CELEX: 
Language: bg
Date: 2019-01-14 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за изменение на Регламент (ЕС) 2017/625 на Европейския парламент и на Съвета по отношение на категориите на пратките, които подлежат на официален контрол на граничните контролни пунктове

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               В Регламент (ЕС) 2017/625 относно официалния контрол (РОК) се установява рамка за официалния контрол и другите официални дейности, извършвани с цел проверка на правилното прилагане на законодателството на Съюза в областта на агрохранителната верига. Тук се включва и официалният контрол, извършван по отношение на животни и стоки, въвеждани в Съюза от трети държави.
            
            
               Целта на настоящия делегиран акт е към категориите пратки, които трябва да бъдат подлагани на официален контрол на граничния контролен пункт при пристигане в Съюза, да се добавят съставни продукти, сено и слама.
            
            
               Настоящият акт обаче е свързан с други актове, с които ще се установи следното:
            
            
               ·Освобождаването на някои категории съставни продукти от официалния контрол на граничните контролни пунктове (въз основа на член 48 от РОК) да се прилага, считано от 21 април 2021 г., до когато се прилагат настоящите видове освобождаване.
            
            
               ·Списък на съответните съставни продукти, включително техните кодове по КН (въз основа на член 47, параграф 2, буква а) от РОК).
            
            
               ·Условията за внос, които следва да се прилагат, считано от 21 април 2021 г., по отношение на различните категории съставни продукти и по отношение на сено и слама (въз основа на членове 90 и 126 от РОК и на член 234, параграф 2, член 237, параграф 4 и член 239, параграф 2 от законодателството за здравеопазването на животните), като например изискванията за включването в списък, за сертификатите или удостоверенията.
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               Неколкократно бяха извършвани консултации с експертната група на Комисията по официалния контрол (E00911), като бяха проведени и няколко срещи със съответните заинтересовани страни.
            
            
               Предложената на уебсайта на Комисията (https://ec.europa.eu/info/law/better-regulation/have-your-say_bg) възможност за обратна връзка с обществеността във връзка с проекта на делегирания регламент бе използвана от един гражданин, който предостави своя коментар; той предлага в член 47, параграф 1, буква б) от РОК освен към странични животински продукти да се направи препратка и към „производни продукти“, за да има последователност с член 1, параграф 2 от посочения регламент. Правомощието по член 47, параграф 3 от Регламент (ЕС) 2017/625 обаче, което позволява на Комисията да изменя категориите, посочени в член 47, параграф 1 от РОК, не предвижда възможността в посочената разпоредба да се добавят „производни продукти“.
            
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               Правното основание е член 47, параграф 3 от Регламент (ЕС) 2017/625.
            
            
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
            
            
               от 14.1.2019 година
            
            
               за изменение на Регламент (ЕС) 2017/625 на Европейския парламент и на Съвета по отношение на категориите на пратките, които подлежат на официален контрол на граничните контролни пунктове
            
            
               (текст от значение за ЕИП)
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
         
         
            
               като взе предвид Регламент (ЕС) 2017/625 на Европейския парламент и на Съвета от 15 март 2017 г. относно официалния контрол и другите официални дейности, извършвани с цел да се гарантира прилагането на законодателството в областта на храните и фуражите, правилата относно здравеопазването на животните и хуманното отношение към тях, здравето на растенията и продуктите за растителна защита, за изменение на регламенти (ЕО) № 999/2001, (ЕО) № 396/2005, (ЕО) № 1069/2009, (ЕО) № 1107/2009, (ЕС) № 1151/2012, (ЕС) № 652/2014, (ЕС) 2016/429 и (ЕС) 2016/2031 на Европейския парламент и на Съвета, регламенти (ЕО) № 1/2005 и (ЕО) № 1099/2009 на Съвета и директиви 98/58/ЕО, 1999/74/ЕО, 2007/43/ЕО, 2008/119/ЕО и 2008/120/ЕО на Съвета, и за отмяна на регламенти (ЕО) № 854/2004 и (ЕО) № 882/2004 на Европейския парламент и на Съвета, директиви 89/608/ЕИО, 89/662/ЕИО, 90/425/ЕИО, 91/496/ЕИО, 96/23/ЕО, 96/93/ЕО и 97/78/ЕО на Съвета и Решение 92/438/ЕИО на Съвета
                  1
               , и по-специално член 47, параграф 3 от него,
            
            
               като има предвид, че:
            
            
               (1)В Регламент (ЕС) 2017/625 на Европейския парламент и на Съвета се установява рамката за официалния контрол и за други официални дейности, извършвани с цел проверка на правилното прилагане на законодателството на Съюза в областта на храните и фуражите. Тази рамка включва и официалния контрол, извършван по отношение на животни и стоки, въвеждани в Съюза от трети държави.
            
            
               (2)С Регламент (ЕС) 2017/625 по отношение на някои категории животни и стоки се изисква всяка пратка да бъде подлагана на официален контрол на определените гранични контролни пунктове на първо пристигане в Съюза поради риска, който тези категории животни и стоки могат да представляват за общественото здраве и за здравето на животните.
            
            
               (3)Освен категориите пратки, които вече са включени в Регламент (ЕС) 2017/625, пратките с храни, съдържащи както продукти от растителен произход, така и преработени продукти от животински произход (съставни продукти), и тези със сено и слама също следва да бъдат подлагани на официален контрол на граничните контролни пунктове, тъй като те също могат да представляват риск за общественото здраве и за здравето на животните.
            
            
               (4)Поради това Регламент (ЕС) 2017/625 следва да бъде съответно изменен.
            
            
               (5)Тъй като Регламент (ЕС) 2017/625 се прилага от 14 декември 2019 г., настоящият регламент също следва да се прилага от посочената дата,
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1
            
            
               В член 47, параграф 1 от Регламент (ЕС) 2017/625 буква б) се заменя със следния текст: 
            
            
               „б)продукти от животински произход, зародишни продукти, странични животински продукти, сено и слама и храни, съдържащи както продукти от растителен произход, така и преработени продукти от животински произход („съставни продукти“);“;
            
            
               Член 2
            
            
               Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            
               Той се прилага от 14 декември 2019 г.
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 14.1.2019 година.
            
            
               
                     За Комисията
               
               
                     Председател
                     Jean-Claude JUNCKER
               
               
            
         
         
            
                  
                     (1)
                  
                        OB L 95, 7.4.2017 г., стр. 1.